c) Monitoraġġ tal-implimentazzjoni tad-dispożizzjonijiet ta’ garanzija u remissjoni/ħlas lura

c) Negozjati dwar ir-relazzjoni futura mar-Renju Unit

c). Sistemi doganali elettroniċi

c) Strateġija tal-IT fit-tul għad-dwana

c) Negozjati dwar ir-relazzjoni futura mar-Renju Unit

·Laqgħat ulterjuri mal-grupp “G5” tal-Istati Membri l-aktar affettwati mit-traffiku minn naħa għall-oħra tal-Kanal (BE, NL, FR, DE u IE);

- Kriterji u standards ta’ riskju komuni għal riskji finanzjarji L-awtoritajiet doganali ilhom mill-2005 iwettqu ġestjoni tar-riskju abbażi ta’ Qafas Komuni ta’ Ġestjoni tar-Riskju tal-UE. Dan il-qafas jinkludi diversi azzjonijiet li jappoġġjaw lill-Istati Membri fl-indirizzar tar-riskji finanzjarji b’mod sistematiku. Fl-2018, il-Kummissjoni adottat Deċiżjoni ta’ Implimentazzjoni li tistabbilixxi kriterji u standards ta’ riskju komuni għal riskji finanzjarji. Fi tmiem l-2019, l-Istati Membri approvaw il-gwida dwar l-implimentazzjoni tal-kriterji tar-riskju finanzjarju bil-għan li tiġi pprovduta interpretazzjoni komuni tad-Deċiżjoni u l-elementi ewlenin tagħha biex tiġi żgurata l-implimentazzjoni korretta tagħha u tiġi evitata d-diverġenza fl-interpretazzjoni. Il-Gwida tfasslet bħala strument li jista’ jiġi rivedut regolarment biex iqis l-evoluzzjoni kostanti tar-riskji finanzjarji għall-ħtieġa li jiġu identifikati theddid u xejriet ġodda u li jkun hemm reazzjoni għalihom. Il-Kummissjoni qed tipprovdi appoġġ kostanti lill-Istati Membri fl-implimentazzjoni tad-Deċiżjoni dwar il-Kriterji ta’ Riskji Finanzjarji.

- Il-kummerċ elettroniku Id-Dwana qed tappoġġja wkoll regoli ġodda tal-VAT li qed jiġu implimentati biex jiġi evitat il-frodi u jiġu żgurati kundizzjonijiet ekwi għall-kummerċ elettroniku (kunsinni ta’ valur baxx). Ġew adottati regoli doganali rilevanti dwar il-ġbir tal-VAT u l-iskambju ta’ informazzjoni relatata u l-implimentazzjoni ta’ proċessi u sistemi tal-IT għadha għaddejja. Il-Kummissjoni stabbiliet ukoll grupp tal-proġett biex jindirizza s-sottovalutazzjoni li hija partikolarment severa fil-kuntest tal-kummerċ elettroniku – ara taħt l-intestatura tal-kummerċ elettroniku hawn taħt.

- Il-Proċedura Doganali 42/63 Barra minn hekk, id-dwana qed tappoġġja sforzi min-naħa tat-taxxa fil-ġlieda kontra l-frodi. Il-Proċedura Doganali 42/63 (CP42/63) tippermetti l-importazzjoni jew ir-riimportazzjoni tal-merkanzija fl-UE mingħajr ma titħallas il-VAT sakemm il-merkanzija tasal għand l-Istat Membru finali destinatarju. Is-CP42 hija simplifikazzjoni importanti għal negozju leġittimu, iżda hemm tħassib qawwi li qed isir abbuż mis-CP42 biex tiġi evitata l-VAT u biex id-dazji ma jitħallsux kif mitlub. Fl-2018, ir-Regolament tal-Kunsill (UE) Nru 904/2010 ġie modifikat biex tiġi indirizzata din il-problema. Fost l-oħrajn, dan ipprovda aċċess lid-dwana għas-Sistema ta’ Skambju ta’ Informazzjoni dwar il-VAT għall-validazzjoni tan-numri tal-VAT ta’ importaturi li jwettqu importazzjonijiet eżentati mill-VAT u aċċess għall-amministrazzjonijiet tat-taxxa għas-sistema elettronika ta’ Sorveljanza doganali għal verifika ta’ importazzjonijiet eżentati mill-VAT. Ir-Regolament daħal fis-seħħ fl-2020 u għandu jkollu impatt fuq il-frodi relatat mal-importazzjonijiet eżentati mill-VAT kemm min-naħa tal-VAT kif ukoll minn dik doganali (sottovalutazzjoni).

3) Iż-żieda fl-użu tal-monitoraġġ fuq il-liġi doganali tal-UE

Il-monitoraġġ huwa essenzjalment wieħed mill-għodod biex tiġi appoġġjata l-implimentazzjoni effiċjenti u korretta tal-liġi doganali tal-UE u biex jiġu identifikati oqsma fejn jistgħu jkunu meħtieġa miżuri addizzjonali u adattamenti ġuridiċi. L-attivitajiet ta’ monitoraġġ jistgħu jgħinu wkoll fil-kisba ta’ valutazzjoni aktar sħiħa ta’ kemm l-Unjoni Doganali tal-UE sejra tajjeb b’mod ġenerali. Xi problemi identifikati permezz ta’ attivitajiet ta’ monitoraġġ jistgħu jiġu indirizzati aħjar permezz ta’ aktar għodod kooperattivi, bħall-bini tal-kapaċitajiet, l-iżvilupp tal-aħjar prattiki u valutazzjoni komparattiva. Oħrajn se jkunu jeħtieġu qafas aktar strett jew azzjoni immedjata tal-UE.

L-attivitajiet ta’ monitoraġġ huma diversi u jistgħu jvarjaw mill-bgħit ta’ kwestjonarji lill-Istati Membri, l-identifikazzjoni tal-aħjar prattiki, sal-organizzar ta’ żjarat biex jikkonċentraw fuq il-bini tal-kapaċitajiet. Hemm dispożizzjoni għal attivitajiet ta’ monitoraġġ konġunti fl-ambitu tal-programm Dwana 2020, li tippermetti l-finanzjament ta’ attivitajiet li jinvolvu kooperazzjoni bejn il-pajjiżi parteċipanti, l-awtoritajiet doganali tagħhom u l-uffiċjali tagħhom.

L-attivitajiet ta’ monitoraġġ ta’ dawn l-aħħar ftit snin seħħew prinċipalment fl-oqsma li ġejjin u x’aktarx se jiġu estiżi għal oqsma oħra fil-futur:

a) Monitoraġġ tal-użu tas-simplifikazzjonijiet

F’Novembru 2019, is-servizzi doganali tal-Kummissjoni bdew eżerċizzju ta’ monitoraġġ għall-implimentazzjoni tas-simplifikazzjonijiet u għall-valutazzjoni mill-ġdid tal-awtorizzazzjonijiet doganali. Esperti f’simplifikazzjonijiet minn Stati Membri oħra għajr dawk li saritilhom żjara ħadu sehem f’dawn iż-żjarat ta’ monitoraġġ. B’kollox, kampjun rappreżentattiv ta’ 10 Stati Membri (AT, FR, LT, BE, DK, DE, IT, HR, SI, NL) saritilhom jew se ssirilhom żjara kmieni fl-2021, soġġetti għan-normalizzazzjoni tas-sitwazzjoni ta’ wara l-COVID-19.

Dan l-eżerċizzju ta’ monitoraġġ għandu l-għan li jiżgura li l-Istati Membri kollha tal-UE japplikaw il-Kodiċi Doganali tal-Unjoni b’mod korrett u armonizzat. B’mod partikolari, is-servizzi tal-Kummissjoni jixtiequ jivvalutaw l-applikazzjoni mill-Istati Membri tas-simplifikazzjonijiet previsti fil-Kodiċi. F’dan l-ewwel ċiklu, il-monitoraġġ iffoka fuq dikjarazzjonijiet issimplifikati u s-simplifikazzjoni magħrufa bħala Dħul fir-Rekords tad-Dikjarant. L-objettiv kien li jiġi żgurat li l-Istati Membri li saritilhom żjara jkunu wettqu b’mod korrett il-valutazzjonijiet mill-ġdid tal-awtorizzazzjonijiet biex jintużaw simplifikazzjonijiet li jkunu saru qabel id-dħul fis-seħħ tal-Kodiċi. Ġiet ivvalutata wkoll l-applikazzjoni mill-Istati Membri tal-kontrolli doganali u l-effiċjenza u l-effettività tar-riżorsi disponibbli għal dawn il-kompiti. L-eżerċizzju ta’ monitoraġġ għandu jqis ukoll l-effiċjenza tas-simplifikazzjonijiet doganali u l-miżuri ta’ faċilitazzjoni tal-kummerċ u jista’ jwassal fi żmien xieraq għal titjib leġiżlattiv jew kjarifiki tal-gwida dwar l-applikazzjoni tas-simplifikazzjonijiet.

Huwa previst li rapport globali dwar l-eżitu ta’ dan il-monitoraġġ se jiġi ppubblikat fi tmiem l-eżerċizzju.

b) Titjib tal-Programm tal-Operaturi Ekonomiċi Awtorizzati (AEOs)

Il-programm tal-Operatur Ekonomiku Awtorizzat (AEO) ġie introdott fil-leġiżlazzjoni doganali tal-UE fl-2005 bħala parti minn firxa ta’ emendi ta’ sigurtà għall-Kodiċi Doganali. L-għan kien li jiġu żgurati u ffaċilitati ktajjen ta’ provvista kummerċjali internazzjonali f’konformità mal-prinċipji stabbiliti fil-Qafas ta’ Standards li Jiżguraw u Jiffaċilitaw il-Kummerċ Globali (il-qafas ta’ “SAFE”) tal-Organizzazzjoni Dinjija Doganali li għandu l-għan li jiskoraġġixxi t-terroriżmu internazzjonali u li jiżgura l-ġbir tad-dħul filwaqt li jippromwovi l-faċilitazzjoni tal-kummerċ madwar id-dinja. Skont il-programm, il-kumpaniji li b’mod volontarju jissodisfaw il-kriterji stabbiliti fil-leġiżlazzjoni doganali tal-UE jaħdmu f’kooperazzjoni mill-qrib mal-awtoritajiet doganali biex isaħħu s-sigurtà tal-katina tal-provvista. Min-naħa tagħhom, dawn il-kumpaniji jirċievu benefiċċji stabbiliti fil-leġiżlazzjoni, inkluż dħul aktar faċli għal simplifikazzjonijiet doganali, inqas kontrolli fiżiċi u bbażati fuq dokumenti u trattament aktar favorevoli.

F’dawn l-aħħar snin, il-kummentaturi inkluża b’mod partikolari l-Qorti Ewropea tal-Awdituri esprimew kritika dwar il-programm tal-AEO tal-UE, u ddikjaraw li l-AEOs mhumiex konformi mad-dispożizzjonijiet ġuridiċi u li l-Istati Membri ma jikkontrollawx l-AEOs b’mod adegwat. Fir-rapport speċjali tagħha Nru 12/2019, il-QEA talbet attenzjoni akbar fuq il-konformità mill-AEOs b’eżenzjoni tad-dazju ta’ valur baxx, b’enfasi speċjali fuq il-kurriera express u l-operaturi postali.

Bħala riżultat, is-servizzi doganali tal-Kummissjoni żviluppaw f’kooperazzjoni mill-qrib mal-Istati Membri strateġija u metodoloġija komprensivi biex tiġi promossa implimentazzjoni uniformi u aktar soda tal-programm u biex tissaħħaħ aktar is-sostenibbiltà tiegħu. Ġie miftiehem u mniedi pakkett ta’ azzjonijiet iddettaljati inklużi żjarat fuq il-post fl-Istati Membri kollha, mekkaniżmi għal kooperazzjoni aktar mill-qrib bejn l-AEO u l-esperti tal-ġestjoni tar-riskju fl-Istati Membri u workshop ta’ monitoraġġ mal-AEO u l-esperti tal-awditjar.

L-implimentazzjoni tal-azzjonijiet bdiet f’Ġunju 2019 u se tibqa’ għaddejja għal diversi snin. S’issa saru żjarat ta’ ġbir ta’ informazzjoni fi 12-il Stat Membru u ż-żjarat fis-27 Stat Membru kollha tal-UE għandhom idealment isiru sa tmiem l-2020. Iż-żjarat kollha fuq il-post saru abbażi ta’ aġenda komuni miftiehma minn qabel (monitoraġġ, kontrolli interni, rabta bejn l-AEO u l-ġestjoni tar-riskju u żjarat lil kurriera express u uffiċċji postali jekk ikunu AEOs), sabiex tkun tista’ ssir il-komparabbiltà. Iż-żjarat involvew lis-servizzi tal-Kummissjoni flimkien mal-Esperti tal-AEO mill-Istati Membri. L-objettiv taż-żjarat kien jinkludi l-identifikazzjoni ta’ prattiki tajba li Stati Membri oħra jistgħu jirreplikaw u b’hekk jikkontribwixxu għal implimentazzjoni aktar uniformi u armonjuża tad-dispożizzjonijiet tal-AEO fil-livell tal-UE.

Iż-żjarat li saru s’issa wrew l-eżistenza ta’ ħafna prattiki tajbin bħat-taħriġ u s-sensibilizzazzjoni tan-negozjanti, il-monitoraġġ tal-AEO u l-iżvilupp ta’ bażijiet tad-data. Kwistjonijiet ta’ tħassib inkludew nuqqas ta’ kooperazzjoni bejn l-AEO u l-esperti tal-ġestjoni tar-riskju fi ħdan l-amministrazzjonijiet doganali; in-nuqqas ta’ approċċ armonizzat għall-attivitajiet ta’ monitoraġġ; u nuqqas ta’ fehim minn kurriera express dwar ir-responsabbiltajiet tagħhom għall-irregolaritajiet fid-data pprovduta mill-klijenti tagħhom.

c) Monitoraġġ tal-implimentazzjoni tad-dispożizzjonijiet ta’ garanzija u remissjoni/ħlas lura

F’Lulju 2019, is-servizzi doganali tal-Kummissjoni bdew eżerċizzju ta’ monitoraġġ biex jivvalutaw l-implimentazzjoni tad-dispożizzjonijiet tal-Kodiċi Doganali tal-Unjoni dwar il-garanziji u r-remissjoni/ħlas lura billi bagħtu kwestjonarju lill-Istati Membri kollha. Abbażi tal-analiżi tat-tweġibiet għall-kwestjonarju, huma previsti attivitajiet oħra, inklużi ż-żjarat ta’ monitoraġġ, jekk dawn jitqiesu xierqa.